Hrvatski nogometni doprvak Rijeka objavila je kako je za novoga trenera imenovala slovenskog stručnjaka Simona Rožmana (36).



Rožman će na klupi Rijeke naslijediti Igora Bišćana koji je podnio ostavku u nedjelju nakon 3-0 pobjede protiv Istre 1961, a prvu utakmicu vodit će već u srijedu na gostovanju kod Buja u16-ini finala Hrvatskog kupa.



Uz Rožmana nova imena u stručnom stožeru su prvi pomoćni trener Aleš Kačičnik, drugi pomoćni trener Danko Matrljan, kondicijski trener Aris Naglić, trener vratara Gojko Mrčela i analitičar Alen Obrez.



- Imamo odličnu ekipu, ali moramo napraviti sve da to pokažemo na terenu i ostvarimo ciljeve koje klub ima, rekao je Rožman po dolasku na Rujevicu.



Mladi slovenski stručnjak svoju je trenersku karijeru počeo u Celju 2013. godine gdje je radio u omladinskom pogonu slovenskog kluba, a 2014. godine u travnju postao je trener prve ekipe, te je tako postao najmlađi trener debitant u slovenskoj Prvoj ligi. Rožman je Celje odveo do drugog mjesta u prvenstvu i finala Kupa. Nakon Celja, Rožman je karijeru nastavio u Domžalama gdje isprva imao ulogu sportskog koorodinatora, ali uskoro je preuzeo prvu momčad i 2017. godine je osvojio Kup uz četvrto mjesto u prvenstvu.



U sezoni 2017/18. s Domžalama je stigao do play-offa Europske lige eliminiravši na putu i njemački Freiburg.



Prošle je sezone Rožman s Domžalama zauzeo treće mjesto ujedno postavivši rekord po broj postignutih pogodaka.



